A BIZOTTSÁG HATÁROZATA
(2006. június 22.)
a gázolaj és a kerozin közös adóügyi jelölőanyagának létrehozásáról
(az értesítés a C(2006) 2383. számú dokumentummal történt)
(2006/428/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gázolaj és a kerozin adóügyi jelölőanyagáról szóló, 1995. november 27-i 95/60/EK tanácsi irányelvre (1) és különösen annak 2. cikke (2) bekezdésére,
mivel:
(1)
A belső piac megfelelő működése és különösen az adókikerülés megelőzése érdekében a 95/60/EK irányelv előírja egy közös jelölőanyag-rendszer létrehozatalát a jövedékiadó-mentesen vagy kedvezményes jövedékiadó-mértékkel szabad forgalomba bocsátott 2710 00 69 KN-kóddal jelölt gázolaj és a 2710 00 55 KN-kód alá tartozó kerozin azonosítására. 2002 óta az első kódot a 2710 19 41, 2710 19 45 és 2710 19 49 KN-kódra választották szét a gázolaj kéntartalmának figyelembevétele céljából, a második kódot a 2710 19 25 KN-kódra cserélték.
(2)
A 2001/574/EK bizottsági határozat (2) a 95/60/EK irányelv értelmében az N-etil-N-[2-(1-izobutoxietoxi)etil]-4-(fenilazo)anilin (Solvent Yellow 124) tudományos névvel azonosított terméket határozta meg gázolaj és a kerozin közös adóügyi hatósági jelölőanyagának, amelyekre eddig nem alkalmaztak az ilyen üzemanyagként használt ásványolajokra vonatkozó normál adómértéket.
(3)
A 2001/574/EK határozat 2. cikke kiköti, hogy a határozatot a jelölőanyag-rendszerek terén bekövetkezett technikai fejlődés fényében legkésőbb 2006. december 31-ig felül kell vizsgálni a jövedékiadó-mentes vagy kedvezményes jövedékiadó-mértékű ásványolajok jogellenes felhasználása elleni fellépés szükségességének figyelembevételével.
(4)
A felülvizsgálat részeként konzultációt tartottak a tagállamokkal. A tagállamok általában elfogadják, hogy a Solvent Yellow 124 megvalósította a jövedékiadó-mentes vagy kedvezményes jövedékiadó-mértékű ásványolajok jogellenes felhasználása elleni fellépés célkitűzését.
(5)
Semmilyen problémáról nem számoltak be a Solvent Yellow 124 alkalmazásának egészségügyi és környezeti hatásával kapcsolatban.
(6)
Ezidáig nem mutattak be vagy ajánlottak megfelelő tudományos információval alátámasztott olyan alternatív terméket a Solvent Yellow 124 lehetséges kiváltására, amely megfelelne valamennyi olyan feltételnek, amely alapján a Solvent Yellow 124-et közös adóügyi hatósági jelölőanyagnak kiválasztották.
(7)
Ennek megfelelően a 95/60/EK irányelv értelmében és az irányelvben meghatározott feltételek szerint közös adóügyi jelölőanyagként továbbra is a Solvent Yellow 124-et kell alkalmazni.
(8)
E határozat nem mentesíti a vállalkozásokat a Szerződés 82. cikkében foglalt kötelezettségeik alól.
(9)
A tudomány jövőbeni fejlődése által kínált lehetőségeket az e határozat felülvizsgálatára vonatkozó határidő meghatározásával kell figyelembe venni.
(10)
Mindazonáltal ha időközben bebizonyosodik, hogy a Solvent Yellow 124 járulékos egészségügyi vagy környezeti károsodást okoz, a határozat felülvizsgálatát a fenti határidőnél korábban kell végrehajtani.
(11)
Az érthetőség és átláthatóság érdekében a 2001/574/EK határozat helyébe újnak kell lépnie.
(12)
Az e határozatban előírt intézkedések összhangban vannak a Jövedékiadó-bizottság véleményével,
ELFOGADTA EZT A HATÁROZATOT:
1. cikk
A 95/60/EK irányelvben a 2710 19 41, 2710 19 45 és 2710 19 49 KN-kód alá tartozó gázolajok és a 2710 19 25 KN-kód alá tartozó kerozin megjelölésére előírt közös adóügyi jelölőanyag az e határozat mellékletében foglaltak szerint a Solvent Yellow 124.
A tagállamok a jelölőanyag jelölési mennyiségét az ásványolajban literenként legalább 6 és legfeljebb 9 milligrammban határozzák meg.
2. cikk
E határozatot a jelölőanyag-rendszerek terén bekövetkezett technikai fejlődést tekintetbe véve legkésőbb 2011. december 31-ig felülvizsgálják a jövedékiadó-mentes vagy kedvezményes jövedékiadó-mértékű ásványolajok jogellenes felhasználása elleni fellépés szükségességének figyelembevételével.
Ha időközben bebizonyosodik, hogy a Solvent Yellow 124 járulékos egészségügyi vagy környezeti károsodást okoz, a határozat felülvizsgálatát a fenti határidőnél korábban kell végrehajtani.
3. cikk
A 2001/574/EK határozat hatályát veszti.
4. cikk
Ennek a határozatnak a tagállamok a címzettjei.
Kelt Brüsszelben, 2006. június 22-én.